Metár í útflutningi Norðmanna á sjávarfangi í fyrra . Verðmætaaukning norsks sjávarfangs var hvergi meiri en á mörkuðum í Asíu á nýliðnu ári . Norðmenn fluttu út 2,7 milljónir tonna að verðmæti 107 milljarða norskra króna – eða rúmlega 1.500 milljarða íslenskra króna – sem eru mestu verðmæti útflutnings þeirra á sjávarfangi til þessa . IntraFish greinir frá því að Norðmenn seldu 506.000 tonn til Asíulanda árið 2019 sem er sex prósentum meira í tonnum talið en árið á undan en verðmæti þess útflutnings var hins vegar 21 prósentum meiri . Innan Asíu er það kínverski markaðurinn sem vex hraðast og verðmætin í viðskiptum landanna skiluðu Norðmönnum 40 prósent hækkun í verðmætum . Varð Kína á árinu 2019 sjöunda stærsta viðskiptaland Norðmanna með sjávarfang . Rúmlega helmingur útflutnings Norðmanna var seldur til Evrópusambandslanda , eða 1,6 milljónir tonna . Það eru aðeins færri tonn en árið 2018 sem skiluðu þó meiri verðmætum . Árið 2018 fylgdi því þróun síðustu ára þar sem seld tonn af sjávarfangi eru eilítið færri sem seljast á mun betra verði en fyrr . Lönd Austur Evrópu eru Norðmönnum mikilvægur markaður og verðmæti selds sjávarfangs til þeirra landa hækkaði um heil nítján prósent . Hlutverk Póllands þarf að skoðast sérstaklega en ekkert land flytur inn meira magn frá Noregi . Það er þó komið til vegna þess að þar í landi fer mikið af sjávarfangi til fullvinnslu og þaðan til annarra markaða Norðmanna um allan heim . Það er Danmörk sem er annað stærsta innflutningsland norsks sjávarfangs á eftir Póllandi , og þar var það sama uppi á teningnum ; verðmæti innflutningsins gaf átta prósentum meira í aðra hönd Norðmanna en árið 2018 . Í viðtali IntraFish við forstjóra Norska sjávarafurðaráðsins ( Norges sjømatråd ) er því velt upp hvort takmark Norðmanna um að tvöfalda verðmæti á seldu sjávarfangi frá landinu á næstu tíu árum segir Renate Larsen að yngra fólk sæki sífellt meira í sjálfbært sjávarfang . Þetta kristallist í umræðunni um hamfarahlýnun , umhverfi og heilsu . Yngra fólk á flestum lykilmörkuðum Norðmanna sé því tilbúið að borga fyrir vöru sem sannarlega er unnin með sjálfbærum hætti . Takmarkið er , segir Renate , að koma norskum sjávarafurðum í þá stöðu að vera litnar þeim augum að vera besti kosturinn í samhengi sjálfbærni , hreinleika og gæða . Takist það sýni útreikningar Sjávarafurðaráðsins að ekkert sé því til fyrirstöðu að tvöfalda útflutningsverðmæti norsks sjávarfangs á næsta áratug .